FI Euroopan unionin virallinen lehti L 100/10

KOMISSION ASETUS (EU) 2015/603,

annettu 13 päivänä huhtikuuta 2015,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse 2-naftyylioksietikkahapon, asetokloorin, klooripikriinin, diflufenikaanin, flurprimidolin, flutolaniilin ja spinosadin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Asetokloorin, klooripikriinin, diflufenikaanin, flurprimidolin, flutolaniilin ja spinosadin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Asetuksessa (EY) N:o 396/2005 ei ole asetettu jäämien enimmäismääriä 2-naftyylioksietikkahapolle, ja koska tätä tehoainetta ei ole sisällytetty kyseisen asetuksen liitteeseen IV, sovelletaan kyseisen asetuksen 18 artiklan 1 kohdan b alakohdassa säädettyä oletusarvoa 0,01 mg/kg.

(2) Tehoaineen 2-naftyylioksietikkahappo sisällyttämättä jättämisestä direktiivin 91/414/ETY liitteeseen I säädetään komission täytäntöönpanoasetuksessa (EU) N:o 1127/2011 (2). Kaikki tehoainetta 2-naftyylioksietikkahappo sisältävien kasvinsuojeluaineiden voimassa olevat luvat on peruutettu. Kyseiset jäämien enimmäismäärät olisi tämän vuoksi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(3) Asetokloorin sisällyttämättä jättämisestä direktiivin 91/414/ETY liitteeseen I säädetään komission täytäntöönpanoasetuksessa (EU) N:o 1372/2011 (3). Kaikki tehoainetta asetokloori sisältävien kasvinsuojeluaineiden voimassa olevat luvat on peruutettu. Tästä syystä kyseiselle tehoaineelle liitteessä III vahvistetut jäämien enimmäismäärät olisi poistettava asetuksen (EY) N:o 396/2005 17 artiklan sekä 14 artiklan 1 kohdan a alakohdan mukaisesti.

(4) Tehoaineen klooripikriini sisällyttämättä jättämisestä direktiivin 91/414/ETY liitteeseen I säädetään komission täytäntöönpanoasetuksessa (EU) N:o 1381/2011 (4). Kaikki tehoainetta klooripikriini sisältävien kasvinsuojeluaineiden voimassa olevat luvat on peruutettu. Tästä syystä kyseiselle tehoaineelle liitteessä III vahvistetut jäämien enimmäismäärät olisi poistettava asetuksen (EY) N:o 396/2005 17 artiklan sekä 14 artiklan 1 kohdan a alakohdan mukaisesti.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon diflufenikaanin jäämien voimassa olevista enimmäismääristä asetuksen (EY) N:o 396/2005 (5) 12 artiklan 1 kohdan mukaisesti. Se suositteli jäämien enimmäismäärien alentamista syötäviksi tarkoitettujen oliivien, ohranjyvien, kauranjyvien, rukiinjyvien ja vehnänjyvien osalta. Kun kyse on muusta tuotteesta, se suositteli voimassa olevien jäämien enimmäismäärien nostamista. Se katsoi, että tiettyjä tietoja ei ollut saatavilla sitrushedelmiä, manteleita, saksanpähkinöitä, siemenhedelmiä, kivellisiä hedelmiä, syötäväksi tarkoitettuja viinirypäleitä, viinin valmistukseen tarkoitettuja viinirypäleitä, kiivihedelmiä, nautoja (lihas, rasva, maksa ja munuaiset), lampaita (lihas, rasva, maksa ja munuaiset), vuohia (lihas, rasva, maksa ja munuaiset) ja maitoa (naudat, lampaat ja vuohet) koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että tietoja ei ollut saatavilla mansikoita, vadelmia ja vatukoita, muita pieniä hedelmiä ja marjoja, herneitä (silpimättömät), herneitä (silvityt), herneitä (kuivatut) ja hirssinjyviä koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(6) Tehoaineen flurprimidoli sisällyttämättä jättämisestä direktiivin 91/414/ETY liitteeseen I säädetään komission täytäntöönpanopäätöksessä 2011/328/EU (6). Kaikki tehoainetta flurprimidoli sisältävien kasvinsuojeluaineiden voimassa olevat luvat on peruutettu. Tästä syystä kyseiselle tehoaineelle liitteessä III vahvistetut jäämien enimmäismäärät olisi poistettava asetuksen (EY) N:o 396/2005 17 artiklan sekä 14 artiklan 1 kohdan a alakohdan mukaisesti.

(7) Elintarviketurvallisuusviranomainen antoi perustellun lausunnon flutoflaniilin jäämien voimassa olevista enimmäismääristä asetuksen (EY) N:o 396/2005 (7) 12 artiklan 1 kohdan mukaisesti. Se ehdotti jäämän määritelmän muuttamista. Se suositteli jäämien enimmäismäärän alentamista perunoiden osalta. Kun kyse on muusta tuotteesta, se suositteli voimassa olevien jäämien enimmäismäärien pitämistä ennallaan. Se katsoi, että tiettyjä tietoja ei ollut saatavilla paprikoita, papuja (tuoreet silpimättömät), maa-artisokkia, sikoja (lihas, rasva, maksa ja munuaiset), nautoja (lihas, rasva, maksa ja munuaiset), lampaita (lihas, rasva, maksa ja munuaiset), vuohia (lihas, rasva, maksa ja munuaiset), siipikarjaa (lihas, rasva ja maksa), maitoa (naudat, lampaat ja vuohet) ja linnunmunia koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(8) Elintarviketurvallisuusviranomainen antoi perustellun lausunnon spinosadin jäämien voimassa olevista enimmäismääristä asetuksen (EY) N:o 396/2005 (8) 12 artiklan 2 kohdan sekä 12 artiklan 1 kohdan mukaisesti. Elintarviketurvallisuusviranomainen suositteli jäämien enimmäismäärän alentamista manteleiden, parapähkinöiden, cashewpähkinöiden, kastanjoiden, kookospähkinöiden, hasselpähkinöiden, australianpähkinöiden, pekaanipähkinöiden, pinjansiemenien, pistaasipähkinöiden, saksanpähkinöiden, omenien, päärynöiden, kvittenien, mispelin, japaninmispelin, aprikoosien, kirsikoiden, persikoiden, luumujen, kiivihedelmien, valkosipulien, sipulien, salottisipulien, tomaattien, munakoisojen, kurkkujen, papujen (tuoreet silpimättömät), herneiden (tuoreet silpimättömät) ja purjon osalta. Muiden tuotteiden osalta se suositteli jäämien voimassa olevien enimmäismäärien pitämistä ennallaan tai nostamista. Se katsoi, että tiettyjä tietoja ei ollut saatavilla kukinnon muodostavia kaaleja, pinaattia, maa-artisokkia, viljanjyviä, siipikarjaa (lihas, rasva, maksa) ja linnunmunia koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että tietoja ei ollut saatavilla lanttujen ja nauriiden jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle. Karhunvatukoiden, vadelmien, muiden pienten hedelmien ja marjojen, sellerin, fenkolin, sikojen (lihas, maksa), nautojen (lihas), lampaiden (lihas, rasva, maksa), vuohien (lihas, rasva, maksa) ja siipikarjan (lihas) osalta elintarviketurvallisuusviranomainen antoi ensimmäisessä lauseessa tarkoitetun lausunnon jälkeen jäämien enimmäismääriä koskevia lisälausuntoja (9) (10) (11). Nämä lausunnot olisi otettava huomioon. Pähkinöiden, sinivatukoiden, passionhedelmien ja varhaissipuleiden osalta CXL-arvot sisällytettiin asetukseen (EY) N:o 396/2005 jäämien enimmäismäärinä asetuksella (EU) N:o 293/2013 (12) sen jälkeen, kun elintarviketurvallisuusviranomainen oli antanut ensimmäisessä lauseessa tarkoitetun lausunnon. Nämä jäämien enimmäismäärät olisi otettava huomioon.

(9) Sellaisten kasvi- ja eläinperäisten tuotteiden osalta, joille ei ole annettu asiaankuuluvia lupia tai joiden tuontia varten ei ole vahvistettu jäämien enimmäismääriä unionin tasolla tai joille ei ole vahvistettu CXL-arvoja, elintarviketurvallisuusviranomainen totesi, että riskinhallinnasta vastaavien tahojen on jatkettava asian tarkastelua. Nykyisen tieteellisen ja teknisen tietämyksen perusteella kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(10) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(11) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(12) Sen vuoksi asetusta (EY) N:o 396/2005 olisi muutettava.

(13) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.

(14) Olisi sallittava kohtuullinen siirtymäaika ennen muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(15) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(16) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu säännösten mukaisesti ennen 7 päivää joulukuuta 2015.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 7 päivästä joulukuuta 2015.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä huhtikuuta 2015. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Komission täytäntöönpanoasetus (EU) N:o 1127/2011, annettu 7 päivänä marraskuuta 2011, tehoaineen 2-naftyylioksietikkahappo hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 289, 8.11.2011, s. 26).

(3) Komission täytäntöönpanoasetus (EU) N:o 1372/2011, annettu 21 päivänä joulukuuta 2011, tehoaineen asetokloori hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission päätöksen 2008/934/EY muuttamisesta (EUVL L 341, 22.12.2011, s. 45).

(4) Komission täytäntöönpanoasetus (EU) N:o 1381/2011, annettu 22 päivänä joulukuuta 2011, tehoaineen klooripikriini hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission päätöksen 2008/934/EY muuttamisesta (EUVL L 343, 23.12.2011, s. 26).

(5) Euroopan elintarviketurvallisuusviranomainen; Review of the existing maximum residue levels (MRLs) for diflufenican according to Article 12 of Regulation (EC) No 396/2005. EFSA Journal 2013; 11(6):3281. [42 pp.].

(6) Komission täytäntöönpanopäätös 2011/328/EU, annettu 1 päivänä kesäkuuta 2011, flurprimidolin sisällyttämättä jättämisestä neuvoston direktiivin 91/414/ETY liitteeseen I (EUVL L 153, 11.6.2011, s. 192).

(7) Euroopan elintarviketurvallisuusviranomainen; Review of the existing maximum residue levels (MRLs) for flutolanil according to Article 12 of Regulation (EC) No 396/2005. EFSA Journal 2013; 11(9):3360. [44 pp.].

(8) Euroopan elintarviketurvallisuusviranomainen; Review of the existing maximum residue levels (MRLs) for spinosad according to Article 12 of Regulation (EC) No 396/2005. EFSA Journal 2012; 10(3):2630. [89 pp.].

(9) Euroopan elintarviketurvallisuusviranomainen; Modification of the existing MRLs for spinosad in small fruits and berries and several commodities of animal origin. EFSA Journal 2013; 11(11):3447. [27 pp.].

(10) Euroopan elintarviketurvallisuusviranomainen; Modification of the existing MRLs for spinosad in raspberries. EFSA Journal 2012; 10(5):2751. [26 pp.].

(11) Euroopan elintarviketurvallisuusviranomainen; Modification of the existing MRLs for spinosad in celery, fennel, raspberries and blackberries. EFSA Journal 2012; 10(6):2770. [27 pp.].

(12) Komission asetus (EU) N:o 293/2013, annettu 20 päivänä maaliskuuta 2013, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse emamektiinibentsoaatin, etofenproksin, etoksatsolin, flutriafolin, glyfosaatin, fosmetin, pyraklostrobiinin, spinosadin ja spirotetramaatin jäämien enimmäismääristä tietyissä tuotteissa tai niiden pinnalla (EUVL L 96, 5.4.2013, s. 1).